
                               PARLAMENTUL  ROMÂNIEI

                                    CAMERA DEPUTAŢILOR

	Comisia pentru agricultură, industrie alimentară şi servicii specifice
Bucureşti, 16 februarie 2009

Nr. 24/108
	             Comisia juridică, de  disciplină  şi

              imunităţi    
              Bucureşti, 27 ianuarie 2009

              Nr. 31/634/2008/2009




                                                                                                                 PL-x  408/2008
RAPORT COMUN SUPLIMENTAR
asupra proiectului de Lege pentru modificarea şi completarea art.9 alin.(3) din Legea 1/ 2000, actualizată, pentru reconstituirea dreptului de proprietate asupra terenurilor agricole şi celor forestiere solicitate potrivit prevederilor Legii fondului funciar nr.18/1991 şi ale Legii nr.169/1997  
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice,  au fost sesizate, spre dezbatere în fond, cu proiectul de Lege pentru modificarea şi completarea art.9 alin.(3) din Legea 1/ 2000, actualizată, pentru reconstituirea dreptului de proprietate asupra terenurilor agricole şi celor forestiere solicitate potrivit prevederilor Legii fondului funciar nr.18/1991 şi ale Legii nr.169/1997,  trimis cu adresa nr.PL-x 408 din 17 iunie 2008 şi înregistrat cu nr.31/634, respectiv, cu nr.24/231  din 19 iunie 2008. 
                 Potrivit prevederilor  art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a adoptat proiectul de lege, în forma iniţială, în condiţiile art.75 alin.(2) teza a III-a din Constituţia României, republicată (adoptare tacită).
Consiliul Legislativ, prin avizul nr.26/08.01.2008, a avizat favorabil propunerea legislativă, cu observaţii şi propuneri.
                Guvernul, conform punctului de vedere transmis cu adresa nr.337/06.02.2008,  nu susţine adoptarea acestei iniţiative legislative.
                Proiectul de lege are ca obiect de reglementare modificarea şi completarea art.9 alin.(3) din Legea 1/ 2000, actualizată, pentru reconstituirea dreptului de proprietate asupra terenurilor agricole şi celor forestiere solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare, în sensul ca şi terenurile agricole care au aparţinut, cu titlu de proprietate, unităţilor de învăţământ preuniversitar cu profil agricol sau silvic şi unităţilor de cercetare, în perioada 1945-1990, să revină în proprietatea acestora, indiferent de suprafaţa deţinută.     
În conformitate cu prevederile art. 61şi 63 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice au examinat proiectul de lege, în şedinţe separate, în 30 septembrie, respectiv 17 septembrie 2008.  La dezbateri au participat, ca invitaţi, din partea Ministerului Agriculturii şi Dezvoltării Rurale, domnul Toke Istvan - secretar de stat şi domnul Petre Niculae - şef serviciu.
 În urma dezbaterilor, membrii celor două Comisii au hotărât, cu majoritate de voturi (1vot împotrivă), să propună plenului Camerei Deputaţilor Raportul de respingere a proiectului de Lege pentru modificarea şi completarea art.9 alin.(3) din Legea 1/ 2000, actualizată, pentru reconstituirea dreptului de proprietate asupra terenurilor agricole şi celor forestiere solicitate potrivit prevederilor Legii fondului funciar nr.18/1991 şi ale Legii nr.169/1997, considerând că prin modificarea propusă s-ar crea situaţii ce ar defavoriza pe foştii proprietari, persoane fizice sau pe moştenitorii acestora, faţă de instituţiile în cauză, prin încălcarea principiilor fundamentale ale legilor de restituire a proprietăţii, respectiv, restituirea în natură şi restituirea pe vechiul amplasament. 
În şedinţa din 15 octombrie 2008, în temeiul art. 104 din Regulamentul Camerei Deputaţilor, plenul Camerei Deputaţilor a restituit Comisiilor iniţiativa legislativă în vederea elaborării  unui nou raport.

Membrii  Comisiei juridice, de disciplină şi imunităţi  au reexaminat proiectul de lege susmenţionat şi documentele care îl însoţesc în şedinţa din 27 ianuarie 2009. 
Din numărul total de 25 membri ai Comisiei juridice, de disciplină şi imunităţi  la şedinţă au participat 17 deputaţi.



La dezbateri au participat, în calitate de invitaţi, din partea Autorităţii Naţionale pentru Restituirea Proprietăţilor, doamna Ana-Maria Valica - director şi doamna Petrescu Luiza - consilier.

Membrii  Comisiei pentru agricultură, silvicultură, industrie alimentară şi servicii specifice  au reexaminat proiectul de lege susmenţionat şi documentele care îl însoţesc în şedinţa din 12 februarie 2009. 

Din numărul total de 28 membri ai Comisiei pentru agricultură, silvicultură, industrie alimentară şi servicii specifice  la şedinţă au participat 28 deputaţi.



La dezbateri a participat, în calitate de invitat, din partea Ministerului Agriculturii, Pădurilor şi Dezvoltării Rurale domnul Marian Hoinaru – secretar de stat.


În urma dezbaterilor şi a opiniilor exprimate de membrii celor două Comisii s-a hotărât, în unanimitate, menţinerea Raportului iniţial de respingere a iniţiativei legislative. 

În raport cu obiectul şi conţinutul reglementării, proiectul de lege face parte din categoria legilor organice.

                            PREŞEDINTE,                               
         PREŞEDINTE,

                    Prof. Dr. Valeriu TABĂRĂ                                Daniel BUDA  
 

      SECRETAR,

               

SECRETAR,
                  
Vasile MOCANU                                     Gabriel ANDRONACHE
          Consilier, Anton Păştinaru                                                          Expert Mihaela Ivan-Cucu
          Expert, Gheorghe Adrian Goţa

